Pese a esti contestu tan desfavoratible, Asturies y el so gobiernu socialista foi capaz a llograr que la so educación pública tea a la cabeza n’Europa n’equidá, inclusive per enriba de Finlandia; ye dicir, corrixó los efeutos que puen tener el contestu socioeconómicu de les families y les diferencies ente centros nel procesu d’aprendizaxe, según l’informe: Equidá educativa n’Asturies, España y Europa a partir de los resultaos PIRLS 2016. Amás, Asturies tien la meyor tasa bruta de titulación n’Educación Secundaria Obligatoria del país, con un 87,8 %, y ye tamién la tercer comunidá con mayor porcentaxe de titulación en Bachilleratu y con una de les meyores tases de repetición d’España, con un 30,5%, superada namás por Cataluña y Navarra, acordies colos últimos datos del informe del Conseyu Escolar del Principáu d’Asturies.
#000003
Ye obligao alcordase de la durísima política d’axustes n’educación aplicada pol dúu Rajoy-Wert, que recortó 1.500 millones. La CRUE (Conferencia de Rectores de les Universidaes Españoles) denunció la implantación del nefastu modelu de beques al camudar el so oxetivu principal d’acabar coles desigualdaes sociales por primar la escelencia académica. Dende la so implantación hasta güei provocó qu’unos 400.000 estudiantes fueren perxudicaos. Agora’l Gobiernu de Pedro Sánchez da un encontu a la Educación Pública con un modelu retributivu que dexa atrás esi sesgu clasista y segregador y recupera la igualdá real d’oportunidaes que xamás tuvimos de perder. Gracies a ello, les beques iguálense coles de los países europeos más avanzaos y vuelven ser el trampolín pal ascensor social, cultural y profesional de los nuestros estudiantes. Esto supón una xestión áxil y trasparente, onde se reactiva la participación de la comunidá educativa y de los espertos nel Observatoriu de Beques que’l PP enxamás convocó cuando gobernaba. Esti modelu vien amás dotáu de recursos, una inyeición de 386 millones más pa beques nel cursu 2020-21 (un 22% más), la mayor suba nuna década, que va llegar a los 1.900 millones. Per otru llau, duplíquense los becarios con beques completes. D’esta miente, esti nuevu modelu de beques val como escudu compensador énte les consecuencies de la Covid-19, y podrá ser compatible col Ingresu Mínimu Vital. Por fin les prestaciones van volver ser pa quien más lo necesite.
#000008